**AKTUALIZÁCIA KONCEPCIE HEP**

**Návrhy, ktoré by mali byť prerokované na zasadnutí pracovnej skupiny**

**17. 2. 2016**

1. **Návrhy pre činnosť pracovnej skupiny:** 
   1. Prijať zásady a jasné pravidlá pre činnosť pracovnej skupiny – najmä vysvetliť jej mandát, právomoci, postup pri prijímaní záverov a odporúčaní pracovnej skupiny,
   2. Navrhnúť a prijať rámcový plán pre činnosť pracovnej skupiny – čo bude výstupom činnosti pracovnej skupiny a kedy budú prijaté závery,
   3. Garantovať záväznosť výstupov pracovnej skupiny,
   4. Vypracovávať vzájomne odsúhlasené záznamy z rokovania pracovnej skupiny,
   5. Zodpovedať na dve základné otázky:

* Ktorá verzia „Koncepcie využitia hydroenergetického potenciálu vodných tokov Slovenskej republiky do roku 2030“ je v súčasnosti platná – verzia z roku 2011 schválená uznesením vlády 178/2011, verzia Aktualizácie koncepcie z decembra 2014 posudzovaná v procese SEA, alebo posledná verzia AKHEP prezentovaná a distribuovaná po pracovnom stretnutí na MŽP SR 30. 11. 2015?
* Je platná verzia záväzná pre povoľujúce orgány?

1. **Návrhy týkajúce sa dodržania hlavných zásad:** 
   1. ***Zásada transparentnosti*** – zverejnenie všetkých dokumentov z procesu vypracovania „Koncepcie využitia hydroenergetického potenciálu vodných tokov Slovenskej republiky do roku 2030“, jej aktualizácie a presadzovania výstavby MVE do praxe, ako sú:

* podklady k stanoveniu parametrov MVE – hydroenergetický potenciál, inštalovaný výkon, ročná výroba elektrickej energie,
* údaje o aktuálnom stave výroby elektrickej energie vo vodných elektrárňach a ich porovnanie s predpokladanou výrobou (napr. Hronská Dúbrava, Čirč, ale aj VN Krpeľany -50 %, VN Hričov - 30 %, VN Nosice - 11 % ), vyhodnotenie zistených rozdielov a návrh opatrení,
* záznamy zo zasadnutí Komisie pre rozvoj hydroenergetiky a optimálne využitie hydroenergetického potenciálu vodných tokov v Slovenskej republike,
* nájomné a iné zmluvy uzavreté medzi SVP, š.p. a investormi resp. vlastníkmi MVE – pre plánované MVE, MVE vo výstavbe a vybudované MVE,
* vodoprávne a stavebné povolenia na výstavbu MVE – osobitne povolenia vydané po 1. 5. 2004,
* primárne a následné posúdenie podľa článku 4.7 Rámcovej smernice o vode, vydané v rámci povoľovacieho procesu výstavby MVE.
  1. ***Zásada zákonnosti*** – dodržiavanie národných právnych predpisov a európskych smerníc v oblasti ochrany vôd, prírody a posudzovania vplyvov na životné prostredie, najmä Rámcovej smernice o vode, smernice o biotopoch (92/43/EHS, smernica o vtákoch 79/409/EHS, smernice 2001/42/ES o posudzovaní určitých plánov a programov na životné prostredie, smernice 2011/92/EÚ o posudzovaní vplyvov určitých verejných a súkromných projektov na životné prostredie,
  2. ***Zásada odbornosti*** – presadzovanie odborných riešení, ktoré vzídu z otvorenej diskusie s odbornou obcou a ktoré budú v súlade s metodickými dokumentmi prijatými z úrovne EK k danej problematike (napr. Metodické usmernenie č. 20 Výnimky z environmentálnych cieľov a iné).

1. **Návrhy týkajúce sa prepracovania AK HEP:** 
   1. V súvislosti s nezapočítavaním veľkých vodných elektrární do podielu obnoviteľných zdrojov energie prehodnotiť energetické ciele uvedené v AKHEP a zosúladiť ich so smernicou EÚ 2009/28/ES o podpore využívania energie z obnoviteľných zdrojov energie
   2. Zosúladiť energetické ciele uvedené v AKHEP s Národným akčným plánom pre energiu z obnoviteľných zdrojov, ktorý bol schválený uznesením vlády 677/2010 zo 6. 10. 2010
   3. Preveriť, ako bola splnená úloha uložená ministrovi hospodárstva v bode B.4 uznesenia č. 383/2007 v znení: „*v spolupráci s ministrom životného prostredia a ministrom pôdohospodárstva vypracovať aktualizáciu Koncepcie využitia obnoviteľných zdrojov energie v SR na základe odborných štúdií, ktoré stanovia aktualizovaný skutočný potenciál pre využitie jednotlivých druhov obnoviteľných zdrojov energie, vypracovaných príslušnými rezortmi a predložiť ju na rokovanie vlády do 30. júna 2009”*
   4. Vykonať aktualizáciu energetických cieľov s ohľadom na vývoj spotreby elektrickej energie a aktuálny stav v napĺňaní cieľov pre obnoviteľné zdroje energie. Za týmto účelom je potrebné skompletizovať zoznam vybudovaných vodných elektrární s údajmi o inštalovanom výkone a plánovanej ročnej výrobe podľa vydaných vodoprávnych a stavebných povolení. Údaj o ročnej výrobe je potrebné uviesť v dvoch ukazovateľoch – plánovaná ročná výroba a aktuálna skutočná ročná výroba
   5. Sprístupniť údaje použité pri stanovení inštalovaného výkonu a ročnej výroby elektrickej energie v jednotlivých profiloch a údaje o prietokoch vody v danom profile
   6. Sprístupniť aktuálne údaje z monitoringu ekologického stavu jednotlivých útvarov povrchovej vody (s vysokým stupňom spoľahlivosti hodnotenia), v ktorých je plánovaná výstavba malých vodných elektrární (podľa prílohy 3 aktuálnej verzie AKHEP)
   7. Zohľadniť vplyvy klimatických zmien na prietoky povrchovej vody v navrhovaných profiloch a odolnosť riečnych biotopov, resp. preukázať, ako boli tieto vplyvy pri návrhu AKHEP zohľadnené
   8. Zo zoznamu profilov v prílohe 3 aktuálnej verzie AKHEP vypustiť nasledovné profily:

* dočasne vypustiť profily so strednou a nízkou spoľahlivosťou hodnotenia ekologického stavu/potenciálu – údaje z monitoringu sú nevyhnutným podkladom pre vyhodnotenie dopadov stavby na ekologický stav (podklad pre kolaudačné rozhodnutie, prípadne súdne spory),
* vypustiť profily, ktoré sa nachádzajú v 1 a 2. triede ekologického stavu/potenciálu,
* vypustiť profily, ktoré sa nachádzajú v 4. a 5. stupni ochrany chránenej oblasti,
* vypustiť profily, ktoré sa nachádzajú v územiach NATURA 2000,
* vypustiť profily, ktoré sú označené ako “intaktné plochy”,
* vypustiť profily ovplyvňujúce Ramsarské lokality
  1. Prepracovaný AKHEP opätovne posúdiť v procese strategického posudzovania a následne schváliť vládou SR. Táto požiadavka platí aj pre prípad presadzovania aktuálnej verzie AKHEPu, ktorá bola zásadne zmenená oproti verzii posudzovanej v rámci strategického posudzovania
  2. Do prepracovania a schválenia AKHEP zastaviť proces „prideľovania“ nových profilov na výstavbu malých vodných elektrární.

1. **Súvisiace návrhy**
   1. Zmeniť postup posudzovania podľa článku 4.7 RSV, a to najmä:
   * stiahnuť interný právne nezáväzný dokument „Postupy pre posudzovanie infraštruktúrnych projektov podľa článku 4.7 smernice EP a Rady 2000/ES, ktorou sa ustanovuje rámec pôsobnosti spoločenstva v oblasti vodnej politiky“,
   * včleniť podľa možnosti posudzovanie podľa článku 4.7 RSV do procesov posudzovania vplyvov na životné prostredie podľa zákon 24/2006 Z.z. v znení neskorších predpisov,
   * pre malé projekty navrhnúť proces posudzovania tak, aby bol transparentný (zverejnenie oznámenia o posudzovaní, výsledky posudzovania) a garantoval možnosť subjektom zapojiť sa do pripomienkovania počas celého procesu,
   1. Zabezpečiť monitorovanie dopadov MVE najmä na ekologický stav útvarov povrchovej vody a kvantitatívny stav útvarov podzemnej vody (vrátane dopadu na protipovodňovú ochranu)
   2. Zabezpečiť nahlasovanie údajov o využívaní hydroenergetického potenciálu a ich priebežné vyhodnocovanie
   3. Vypracovať koncepciu riešenia problémov súvisiacich so zanášaním povrchových tokov a nádrží a ťažbou sedimentov (napr. aktuálny problém MVE Hronská Dúbrava)
   4. Informovať povoľujúce orgány o aktuálnych problémoch súvisiacich dodržiavaním komunitárneho práva s cieľom pozastaviť prebiehajúce povoľovacie procesy do vyriešenia predbežných otázok.

Bratislava, 17. 2. 2016